Usinat  tööd tehes  Järgnesid lühiülevaated praostkonna koguduste käekäigust. Möödunud aastal sai Elva kirik juurde kolm seinalühtrit. Elva linnavalitsus ehitas kiriku ette punastest tellistest tee. Kogudus jätkab kogudusemaja ehitust, valminud on enam kui kolmveerand maja välisseintest. Lõpule on viidud surnuaiamaja maa erastamine.  Karula kogudus on saanud ajaloolise pastoraadi eritingimused, alustatud on pastoraadi konserveerimist, see on katusega kaetud.  Sangaste kirikus on ehitatud uus põrand.  Abi oleks vaja katuse, torni ja fassaadi remondiks. Valga koguduses on asutud tegema ettevalmistusi kiriku renoveerimiseks, juba varem on kogudus renoveerinud suure osa pastoraadist.  «Praostkonna koguduste vahel on tihe läbikäimine, ka vaimulikud külastavad üksteist tihedalt. Kogudused vahetavad teavet omavahel ja sõpruskogudustega,» võttis Ehasalu kokku kogudustevahelise koostöö.  Üheteistkümne kogudusega Valga praostkonnas on viis õpetajat: Andres Aaste, Vallo Ehasalu, Mart Jaanson, Heino Nurk,  Ivo Pill. Lisaks emeriit­õpetaja Peep Audova, vikaarõpetaja Lea Kärson, diakonid Tiit Kuusemaa, Enno Tanilas, õpetajaameti kandidaat Miina Piir ning praktikandid Marko Tiirmaa ja Ester Liinak. Detsembrist määrati diakon Maar­ja Sokk praostkonna vikaardiakoniks ülesandega teenida Rannu kogudust.  Elavat arutelu tekitas Jüri Stepanovi lese ja laste edasise elukoha küsimus, milles ütlesid sõna sekka pea kõik praostkonna vaimulikud. Nimelt elab pere vennastekogudusele kuuluvas majas. Head lahendust  probleemile ei leitud, ent praostkonna vaimulikud lubasid seista kui üks mees lahkunud ametivenna pere heaolu eest.